DA Den Europæiske Unions Tidende L 90/1

KOMMISSIONENS FORORDNING (EU) 2016/486

af 29. marts 2016

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for cyazofamid, cycloxydim, difluoreddikesyre, fenoxycarb, flumetralin, fluopicolid, flupyradifuron, fluxapyroxad, kresoximmethyl, mandestrobin, mepanipyrim, metalaxyl-M, pendimethalin og tefluthrin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 16, stk. 1, litra a), og

ud fra følgende betragtninger:

(1) Der er i bilag II til forordning (EF) nr. 396/2005 fastsat maksimalgrænseværdier for cyazofamid, kresoximmethyl, mepanipyrim og pendimethalin. Der er i bilag II og del B i bilag III til nævnte forordning fastsat maksimalgrænseværdier for metalaxyl-M. Der er i del A i bilag III til nævnte forordning fastsat maksimalgrænseværdier for cycloxydim, fenoxycarb, fluopicolid, fluxapyroxad og tefluthrin. Der var ikke fastsat nogen specifikke maksimalgrænseværdier for difluoreddikesyre, flumetralin, flupyradifuron og mandestrobin, og stofferne er heller ikke omfattet af bilag IV til nævnte forordning, hvorfor standardværdien på 0,01 mg/kg fastlagt i artikel 18, stk. 1, litra b), har fundet anvendelse.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet cyazofamid, på forårsløg, artiskokker, porrer og humle indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår cycloxydim, er der indgivet en sådan ansøgning for hindbær, solbær og ribs, rødbeder, knoldselleri, peberrod, jordskokker, pastinakker, havrerod, kålroer, auberginer, rosenkål, hovedkål, kinakål, grønkål, bredbladet endivie, havekarse, langskulpet vinterkarse, rucola, rød sennep, blade og spirer af Brassica, spinat, portulakker, bladbeder, linser, hørfrø, valmuefrø, rapsfrø, urteudtræk fra rødder og tørret peberrod. For så vidt angår fenoxycarb, er der indgivet en sådan ansøgning for ferskner, spiseoliven og oliven til oliefremstilling. For så vidt angår fluopicolid, er der indgivet en sådan ansøgning for baldrian. For så vidt angår fluxapyroxad, er der indgivet en sådan ansøgning for druer og kartofler. For så vidt angår kresoximmethyl, er der indgivet en sådan ansøgning for porrer. For så vidt angår mepanipyrim, er der indgivet en sådan ansøgning for brombær, hindbær og peberfrugter. For så vidt angår metalaxyl-M, er der indgivet en sådan ansøgning for stikkelsbær. For så vidt angår pendimethalin, er der indgivet en sådan ansøgning for salat. For så vidt angår tefluthrin, er der indgivet en sådan ansøgning for rødbeder, knoldselleri, radiser, kålroer, majroer, hvidløg, kepaløg, skalotteløg, urteudtræk fra rødder, krydderier i form af rødder/jordstængler, sukkerroer og cikorierødder.

(4) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(5) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(6) Autoriteten konkluderede i sine begrundede udtalelser, at for så vidt angår anvendelse af cyazofamid på forårsløg, artiskokker og porrer kan en risiko for forbrugerne ikke udelukkes. For så vidt angår anvendelsen af cycloxydim på havekarse, langskulpet vinterkarse, rucola, rød sennep, blade og spirer af Brassica, linser, hørfrø og valmuefrø, er de forelagte data utilstrækkelige til, at der kan fastsættes nye maksimalgrænseværdier. De gældende maksimalgrænseværdier bør derfor bevares.

(7) For så vidt angår alle andre ansøgninger, konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag eller den akutte referencedosis overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.

(8) For så vidt angår flumetralin, flupyradifuron og mandestrobin, indsendte autoriteten konklusioner om peerevalueringen af vurderingen af pesticidrisikoen ved disse aktivstoffer (3). Inden for den ramme anbefalede autoriteten at fastsætte maksimalgrænseværdier, der omfatter de repræsentative anvendelsesformål i henhold til god landbrugspraksis i Unionen.

(9) For så vidt angår flupyradifuron, anbefaler autoriteten, at der fastsættes midlertidige maksimalgrænseværdier for adskillige produkter på grund af aktivstoffets persistens i jorden. Den konkluderede, at den relevante komponent af de restkoncentrationer, der konstateredes i vekselafgrøder og animalske produkter, var metabolitten difluoreddikesyre. Der skal derfor fastsættes maksimalgrænseværdier for både difluoreddikesyre og moderforbindelsen flupyradifuron. Autoriteten anmodede om yderligere feltundersøgelser på vekselafgrøder for vekselafgrøder og animalske produkter. Disse maksimalgrænseværdier vil blive taget op til revision; revisionen vil tage hensyn til de oplysninger, der foreligger senest to år efter offentliggørelsen af nærværende forordning. Kommissionen har rådført sig med EU-referencelaboratorierne om passende bestemmelsesgrænseværdier.

(10) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(11) Forordning (EF) nr. 396/2005 bør derfor ændres i overensstemmelse hermed.

(12) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. marts 2016. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions. EFSA Journal (2015) 13(8):4204.

Reasoned opinion on the modification of the existing MRLs for cycloxydim in various crops. EFSA Journal 2015;13(9):4219 (30 s.).

Reasoned opinion on the modification of the existing maximum residue levels for fenoxycarb in peaches and olives. EFSA Journal 2015;13(7):4202 (21 s.).

Reasoned opinion on the modification of the existing maximum residue level for fluopicolide in valerian. EFSA Journal 2015;13(9):4217 (24 s.).

Reasoned opinion on the modification of the existing maximum residue levels for fluxapyroxad in grapes and potatoes. EFSA Journal 2015;13(9):4223 (25 s.).

Reasoned opinion on the modification of the existing maximum residue level for kresoxim-methyl in leeks. EFSA Journal 2015;13(8):4215 (18 s.).

Reasoned opinion on the modification of the existing maximum residue levels for mepanipyrim in blackberries, raspberries and peppers. EFSA Journal 2015;13(9):4218 (19 s.).

Reasoned opinion on the modification of the existing maximum residue level for metalaxyl-M in gooseberries. EFSA Journal 2015;13(7):4179 (18 s.).

Reasoned opinion on the modification of the existing maximum residue level for pendimethalin in lettuce. EFSA Journal 2015;13(9):4249 (18 s.).

Reasoned opinion on the setting of maximum residue levels for tefluthrin in various crops. EFSA Journal 2015;13(7):4196 (24 s.).

(3) Conclusion on the peer review of the pesticide risk assessment of the active substance flumetralin. EFSA Journal 2014;12(12):3912 (62 s.).

Conclusion on the peer review of the pesticide risk assessment of the active substance flupyradifurone. EFSA Journal 2015;13(2):4020 (101 s.).

Conclusion on the peer review of the pesticide risk assessment of the active substance mandestrobin. EFSA Journal 2015;13(5):4100 (72 s.).